b'\n_START_ARTICLE_\nEvropska prestolnica kulture\n_START_PARAGRAPH_\nEvropska prestolnica kulture (kraj\xc5\xa1e: EPK)je naziv, ki ga za dobo enega koledarskega leta nosi eno ali ve\xc4\x8d mest v Evropski uniji, ki sodelujejo v programu Evropska prestolnica kulture._NEWLINE_Akcijo Evropska prestolnica kulture je na pobudo tedanje gr\xc5\xa1ke ministrice za kulturo Meline Mercouri sprejel Svet Evropske unije 13. junija 1985. Do vklju\xc4\x8dno leta 2004 so bila mesta, vredna gostitve dogajanja, izbrana soglasno na medvladni ravni, Evropska komisija pa je zagotovila sofinanciranje. 25. maja 1999 pa sta Evropski parlament in Svet s Sklepom 1419/1999 postopek spremenila. Evropsko prestolnico kulture za vsako leto imenuje Svet Evropske unije na priporo\xc4\x8dilo Evropske komisije, ta pa upo\xc5\xa1teva poglede \xc5\xbeirije, sestavljene iz sedmih uglednih neodvisnih izvedencev za podro\xc4\x8dje kulture._NEWLINE_Poleg tega je leta 1990 evropsko kulturno ministrstvo vpeljalo \xc5\xa1e akcijo Evropski mesec kulture, ki je po svoji naravi sorodna akciji Evropska prestolnica kulture, vendar traja kraj\xc5\xa1i \xc4\x8das in je namenjena predvsem srednje- in vzhodnoevropskim dr\xc5\xbeavam.'